KOMISIJOS ĮGYVENDINIMO SPRENDIMAS (ES) 2019/641

2019 m. balandžio 17 d.

dėl biocidinių produktų, kuriuose yra 1R-trans-fenotrino, grupės autorizacijos liudijimo sąlygų, dėl kurių Airija kreipėsi pagal Europos Parlamento ir Tarybos reglamento (ES) Nr. 528/2012 36 straipsnį

(pranešta dokumentu Nr. C(2019) 2837)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 36 straipsnio 3 dalį,

kadangi:

(1) 2015 m. rugpjūčio 20 d. bendrovė „CSI-Europe“ (toliau – pareiškėjas) tam tikrų valstybių narių kompetentingoms institucijoms, įskaitant Vokietiją (toliau – atitinkamos valstybės narės) pateikė paraišką dėl masalo pagrindo insekticidų nuo skruzdėlių, kurių sudėtyje yra veikliosios medžiagos 1R-trans-fenotrino, biocidinių produktų grupės (toliau – ginčijamų produktų grupė) lygiagretaus abipusio pripažinimo. Airija veikė kaip valstybė narė, atsakinga už Reglamento (ES) Nr. 528/2012 34 straipsnio 1 dalyje nurodytą paraiškos vertinimą (toliau – referencinė valstybė narė);

(2) pagal Reglamento (ES) Nr. 528/2012 35 straipsnio 2 dalį Vokietija 2017 m. birželio 30 d. koordinavimo grupei ir pareiškėjui perdavė prieštaravimus ir nurodė, kad ginčijamų produktų grupė neatitinka to reglamento 19 straipsnio 1 dalies b punkto i papunktyje nustatytos sąlygos;

(3) Vokietija mano, kad pareiškėjo pateikti ir referencinės valstybės narės įvertinti veiksmingumo duomenys yra nepriimtini. Vokietija kelia klausimą, ar masalo produktų skoninės savybės buvo pakankamai įrodytos laboratoriniais tyrimais. Vokietijai taip pat kyla klausimas dėl lauko tyrimo galiojimo, nes jis buvo atliktas ne pavasarį, ir dėl pareiškėjo atliktos statistinės analizės galiojimo. Be to, Vokietija nesutinka su referencinės valstybės narės sprendimais, padarytais remiantis ekspertų rekomendacijomis, kaip nustatyta Reglamento (ES) Nr. 528/2012 VI priedo 12 punkte;

(4) koordinavimo grupės sekretoriatas paragino atitinkamas valstybes nares ir pareiškėją pateikti pastabų raštu dėl susijusių klausimų. Pastabų pateikė Belgija, Vokietija, Liuksemburgas, Nyderlandai, Jungtinė Karalystė ir pareiškėjas. Susijęs klausimas taip pat buvo aptartas koordinavimo grupės posėdyje 2017 m. rugsėjo 26 d.;

(5) koordinavimo grupėje susitarimas nebuvo pasiektas, todėl referencinė valstybė narė 2018 m. sausio 16 d. neišspręstus prieštaravimus perdavė Komisijai pagal Reglamento (ES) Nr. 528/2012 36 straipsnio 1 dalį. Referencinė valstybė narė Komisijai pateikė išsamų klausimų, dėl kurių valstybės narės negalėjo susitarti, aprašymą ir jų nesutarimo priežastis. Šio aprašymo kopija buvo pateikta atitinkamoms valstybėms narėms bei pareiškėjui;

(6) 2018 m. vasario 16 d. Komisija paprašė Europos cheminių medžiagų agentūros (toliau – Agentūra) pagal Reglamento (ES) Nr. 528/2012 36 straipsnio 2 dalį pateikti nuomonę dėl su neišspręstais prieštaravimais susijusių klausimų;

(7) Agentūra 2018 m. spalio 18 d. priėmė nuomonę (2);

(8) remiantis Agentūra, ginčijamų produktų grupei priskiriamų masalo produktų skoninės savybės buvo pakankamai įrodytos prašomam naudojimui;

(9) be to, Agentūra savo nuomonėje nurodė, kad lauko tyrimas galioja, nes jis įrodo, kad skruzdėlių populiacija, palyginti su kontroliniais lizdais, labiau sumažėjo apdorotuose lizduose. Be to, Agentūra mano, kad pareiškėjo atlikta lauko tyrimo rezultatų statistinė analizė yra priimtina. Agentūra, atsižvelgdama į suderintas Sąjungos gaires (3), taikomas pateikiant paraišką, daro išvadą, kad ginčijamų produktų grupės veiksmingumas prašomam naudojimui yra pakankamai įrodytas remiantis pareiškėjo pateiktais lauko tyrimo duomenimis;

(10) atsižvelgiant į Agentūros nuomonę, ginčijamų produktų grupė yra pakankamai veiksminga, kaip reikalaujama pagal Reglamento (ES) Nr. 528/2012 19 straipsnio 1 dalies b punkto i papunktį;

(11) šiame sprendime nustatytos priemonės atitinka Biocidinių produktų nuolatinio komiteto nuomonę,

PRIĖMĖ ŠĮ SPRENDIMĄ:

1 straipsnis Šis sprendimas taikomas biocidinių produktų grupei, kurios bylos numeris Biocidinių produktų registre yra BC-LR019221–36.

2 straipsnis 1 straipsnyje nurodyta biocidinių produktų grupė atitinka Reglamento (ES) Nr. 528/2012 19 straipsnio 1 dalies b punkto i papunktyje nustatytą taisyklę.

3 straipsnis Šis sprendimas skirtas valstybėms narėms.

Priimta Briuselyje 2019 m. balandžio 17 d. Komisijos vardu Jyrki KATAINEN Pirmininko pavaduotojas

(1) OL L 167, 2012 6 27, p. 1.

(2) 2018 m. spalio 18 d. ECHA nuomonė, priimta gavus prašymą pagal Reglamento (ES) Nr. 528/2012 38 straipsnį „Questions on unresolved objections during mutual recognition of a PT 18 biocidal product family containing 1R-trans phenothrin for use against ants“ (ECHA/BPC/216/2018).

(3) Technical Notes for Guidance on product evaluation (2012) – Efficacy tests for product type 18 –insecticides, acaricides and products to control other arthropods and product type 19 – repellents and attractants (only concerning arthropods).

https://echa.europa.eu/documents/10162/16960215/bpd_guid_tnsg_efficacy_pt18-19_final_en.pdf/9c72241e-0eea-4f23-8e5f-f52d00a83382